b'\n_START_ARTICLE_\nThe Matrix (1999.)\n_START_SECTION_\nRadnja\n_START_PARAGRAPH_\nProgramer Thomas Anderson (Keanu Reeves) je potajno haker, poznat kao "Neo". On je nemiran, nestrpljiv i odlu\xc4\x8dan da nau\xc4\x8di zna\xc4\x8denje tajnovitih referenci na "Matricu" koje se pojavljuju na njegovom kompjuteru. Hakerica Trinity (Carrie-Anne Moss) potvr\xc4\x91uje da mu mo\xc5\xbee pomo\xc4\x87i \xc4\x8dovjek koji se zove Morpheus (Laurence Fishburne); me\xc4\x91utim, tri agenta, koje vodi agent Smith (Hugo Weaving), uhite Nea i poku\xc5\xa1aju ga sprije\xc4\x8diti da do\xc4\x91e do Morpheusa. Nezapla\xc5\xa1en, Neo se susre\xc4\x87e s Morpheusom i slo\xc5\xbei se da ga slijedi progutav\xc5\xa1i ponu\xc4\x91enu crvenu pilulu. Neo se iznenada budi u komori ispunjenoj teku\xc4\x87inom, povezan zajedno s tisu\xc4\x87ama drugih ljudi na slo\xc5\xbeenu elektroni\xc4\x8dku konstrukciju. Spa\xc5\xa1ava ga Morpheus i dovodi na lebde\xc4\x87i brod "Nabukodonosor"._NEWLINE_Morpheus govori Neu da se ljudi bore protiv svjesnih strojeva koji su stvoreni po\xc4\x8detkom 21. stolje\xc4\x87a i koji otada kontroliraju Zemljinu povr\xc5\xa1inu. Strojevi skupljaju bioelektri\xc4\x8dnu energiju ljudi koji se dr\xc5\xbee u Matrici - simuliranoj stvarnosti svijeta kakav je bio 1999. Neo je \xc5\xbeivio u tom svijetu od ro\xc4\x91enja; u stvarnosti je godina 2199. Morpheus i njegova posada pripadaju grupi slobodnih ljudi koji "isklju\xc4\x8duju" druge iz Matrice i regrutiraju ih u pobunu protiv strojeva, te koji mogu ste\xc4\x87i nadljudske sposobnosti unutar Matrice, razumijevaju\xc4\x87i njezinu pravu prirodu da manipuliraju njezinim fizikalnim zakonima. Upozoravaju Nea da smrtonosne ozljede u Matrici mogu ubiti osobu i u stvarnosti, te da su agenti koje je upoznao sna\xc5\xbeni kompjuterski programi koji eliminiraju ljudsku prijetnju sustavu. Morpheus vjeruje da je Neo "Izabrani", \xc4\x8dovjek za kojeg je predskazano da \xc4\x87e okon\xc4\x8dati rat._NEWLINE_Grupa ulazi u Matricu da posjeti Oracle (Gloria Foster), koja predvi\xc4\x91a dolazak Izabranog. Oracle daje naslutiti da Neo nije Izabrani, ali ga upozorava da \xc4\x87e uskoro biti primoran birati izme\xc4\x91u svog i Morpheusovog \xc5\xbeivota._NEWLINE_Grupu napadaju iz zasjede agenti i policija u kojoj pogine \xc4\x8dlan njihove grupe Mouse (Matt Doran). Morpheus dopu\xc5\xa1ta da ga zato\xc4\x8de da bi omogu\xc4\x87io Neu i ostalima da pobjegnu. Njihov saveznik Cypher (Joe Pantoliano) ih izdaje: sklapa dogovor s agentima za stalan povratak u udoban \xc5\xbeivot Matrice u zamjenu za Morpheusa. Na "Nabukodonosoru" Cypher ubija \xc4\x8dlanove posade Switcha, Apoca i Dozera prije nego \xc5\xa1to ga ubije Dozerov mla\xc4\x91i brat Tank (Marcus Chong)._NEWLINE_Agenti drogiraju i ispitaju Morpheusa u poku\xc5\xa1aju da saznaju njegove pristupne \xc5\xa1ifre u glavno ra\xc4\x8dunalo u Zionu, ljudskom podzemnom uto\xc4\x8di\xc5\xa1tu u stvarnom svijetu. Neo i Trinity se vra\xc4\x87aju u Matricu i spa\xc5\xa1avaju svog vo\xc4\x91u; tijekom spa\xc5\xa1avanja Neo postaje sigurniji u svoju sposobnost da manipulira Matricom, te kona\xc4\x8dno uspije izbje\xc4\x87i metke ispaljene u njega._NEWLINE_Morpheus i Trinity koriste telefon da iza\xc4\x91u iz Matrice, ali Nea iz zasjede napada agent Smith.  On je nepokolebljiv i pobje\xc4\x91uje Smitha, ali bje\xc5\xbei kad agent zaposjedne drugo tijelo. U me\xc4\x91uvremenu, u stvarnom svijetu strojevi se pribli\xc5\xbeavaju "Nabukodonosoru". Trenutak prije nego \xc5\xa1to dosegne drugi izlaz, Nea poga\xc4\x91a i ubija agent Smith. Trinity, koja stoji izad Nea u stvarnom svijetu, \xc5\xa1ap\xc4\x87e da joj je Oracle rekla da \xc4\x87e se zaljubiti u Izabranog. Poljubi Nea i vrati ga u \xc5\xbeivot. Neo o\xc5\xbeivljava s novom mo\xc4\x87i da razumije i kontrolira Matricu, te bez napora uni\xc5\xa1ti agenta Smitha prije nego \xc5\xa1to se vrati u stvarni svijet, na vrijeme da brodskim oru\xc5\xbejem s elektromagnetnim pulsom (EMP) uni\xc5\xa1ti strojeve._NEWLINE_Na kraju filma se Neo vra\xc4\x87a u Matricu, u telefonskom razgovoru obe\xc4\x87aje da \xc4\x87e pokazati ljudima zato\xc4\x8denima u Matrici da je "sve mogu\xc4\x87e". Spu\xc5\xa1ta slu\xc5\xa1alicu i odleti u nebo.\n_START_SECTION_\nProdukcija\n_START_PARAGRAPH_\nThe Matrix je napravljen u koprodukciji s Warner Brosom. i australskim Village Roadshow Pictures, te su skoro sve scene snimljene u studiju Fox u Sydneyu, Australija, i u samom gradu. Znamenitosti grada nisu bile uklju\xc4\x8dene da bi se sa\xc4\x8duvao izgled op\xc4\x87eg ameri\xc4\x8dkog grada. Ipak, u nekim scenama su vidljivi Sydney Harbour Bridge, ANZAC Bridge, Tehnolo\xc5\xa1ki univerzitet, toranj AWA, Martin Place i ogranak banke Commonwealth, kao i znakovi na zgradama ureda osiguranja MMI (sada Allianz), korporacije AON, Citigroup, Telstra, Westpac, KPMG, Ernst & Young i IBM. Ostale indikacije filmske lokacije uklju\xc4\x8duju promet na lijevoj strani i znakove ispisane terminima i napisane u australskoj varijanti engleskog jezika, npr. "lift" i "authorised" (umjesto u ameri\xc4\x8dkoj varijanti "elevator" i "authorized")._NEWLINE_Suptilno se ukazuje na Chicago, Illinois, rodni grad redatelja, npr. suptilno postavljena slika horizonta Chicaga, gradske karte, odredi\xc5\xa1te podzemnog vlaka tijekom borbe na stanici metroa izme\xc4\x91u Nea i agenta Smitha na kojoj pi\xc5\xa1e "Loop" (Chicago Loop je povijesni poslovni centar grada) i nazivi ulica: Wells, Lake, Franklin, Erie, State, Balbo, Wabash, Adams._NEWLINE_Set krova zgrade koji Trinity koristi da bi pobjegla od agenta Jonesa na po\xc4\x8detku filma ostao je nakon produkcije filma Dark City iz 1998., \xc5\xa1to je primije\xc4\x87eno zbog sli\xc4\x8dne tematike filmova. Prema knjizi The Art of the Matrix, barem je jedna scena i mno\xc5\xa1tvo kra\xc4\x87ih akcijskih dijelova bilo izostavljeno iz zavr\xc5\xa1nog reza, te do danas nisu objavljeni._NEWLINE_Redatelji Wachowski su jako \xc5\xbeeljeli da svi uklju\xc4\x8deni razumiju tematsku pozadinu filma. Npr., tra\xc5\xbeili su od ve\xc4\x87ine glavnih glumaca i ekipe da pro\xc4\x8ditaju djelo iz 1981. francuskog filozofa Jeana Baudrillarda, Simulacija i simulakrum; u toj su knjizi na po\xc4\x8detku filma skriveni diskovi._NEWLINE_Autori stripova Geof Darrow i Steve Skroce su zasebno radili na konceptu i skripti filma.\n_START_SECTION_\nDizajn\n_START_PARAGRAPH_\nU filmu je \xc5\xa1ifra koja uklju\xc4\x8duje samu Matricu \xc4\x8desto prikazana u obliku zelenih znakova koji se slijevaju prema dolje. Ova \xc5\xa1ifra uklju\xc4\x8duje zrcalne slike kane polovi\xc4\x8dne visine, te zapadnja\xc4\x8dko latini\xc4\x8dno pismo i arapske brojeve. Uglavnom se koriste zelena i plava boja: karakteristi\xc4\x8dna zelena boja za scene unutar Matrice i plava boja za scene smje\xc5\xa1tene u stvarnom svijetu. Povrh toga su u setove za scene unutar Matrice inkorporirani obrasci mre\xc5\xbee, s namjerom da prenesu hladnu, logi\xc4\x8dnu i umjetnu prirodu tog okru\xc5\xbeenja._NEWLINE_"Digitalna ki\xc5\xa1a" jako podsje\xc4\x87a na sli\xc4\x8dnu kompjutersku \xc5\xa1ifru u filmu Duh u oklopu, utjecaj koji su priznali u serijalu The Matrix. Zelena boja reflektira zelenu nijansu koja se obi\xc4\x8dno koristila na ranim monokromatskim monitorima.\n_START_SECTION_\nVizualni efekti\n_START_PARAGRAPH_\n._NEWLINE_Film je popularizirao upotrebu vizualnih efekata poznatih kao bullet time, koji dopu\xc5\xa1ta gledatelju da istra\xc5\xbei trenutak koji se razvija u usporenom kretanju dok se kamera doima kao da kru\xc5\xbei oko scene normalnom brzinom._NEWLINE_Metoda koja se koristila za stvaranje ovih efekata uklju\xc4\x8duje tehni\xc4\x8dki razra\xc4\x91enu verziju stare fotografske tehnike koja je poznata kao vremenski odsje\xc4\x8dak (eng. time slice), u kojem se velik broj kamera smje\xc5\xa1ta oko objekta i okida skoro simultano. Svaka kamera je fotografska, a ne filmska, \xc5\xa1to doprinosi samo jednom kadru sekvence videa. Kad se sekvenca snimaka gleda kao i na filmu, gledatelj vidi ono \xc5\xa1to su u stvari dvodimenzionalni "odsje\xc4\x8dci" trodimenzionalnog trenutka. Gledanje takvog filma s vremenskim odsje\xc4\x8dkom je sli\xc4\x8dno stvarnom do\xc5\xbeivljaju hodanja oko kipa da se vidi kako izgleda iz razli\xc4\x8ditih kutova. Pozicioniranje fotoaparata mo\xc5\xbee se mijenjati ovisno o \xc5\xbeeljenoj krivulji, da se stvori gladak pokret kamere u zavr\xc5\xa1nom isje\xc4\x8dku, a vremensko uskla\xc4\x91ivanje okidanja svake kamere mo\xc5\xbee se neznatno razlikovati tako da kretanje scene mo\xc5\xbee biti izvedeno (iako tijekom vrlo kratkog razdoblja u stvarnom vremenu)._NEWLINE_U nekim scenama u filmu koriste se efekti vremenskih odsje\xc4\x8daka s potpuno zamrznutim likovima i objektima. Filmske tehnike interpolacije pobolj\xc5\xa1ale su protok o\xc4\x8ditog "pokreta kamere". Efekt su kasnije razradili Redatelji Wachowski i kontrolor vizualnih efekata John Gaeta da bi stvorili efekt bullet time koji uklju\xc4\x8duje vremensko kretanje: scena napreduje u usporenom i promjenjivom kretanju, \xc5\xa1to je bolje nego da je u potpunosti zamrznuta. In\xc5\xbeenjeri u kompaniji Manex Visual Effects razvili su planske metode trodimenzionalne vizualizacije koja uklju\xc4\x8duje napredak od mehani\xc4\x8dki fiksiranih gledi\xc5\xa1ta prema kompliciranijim smjerovima kretanja kamere i to\xc4\x8dkama interesa koje se fleksibilno kre\xc4\x87u. Tako\xc4\x91er postoji pobolj\xc5\xa1an protok putem kori\xc5\xa1tenja nelinearne interpolacije, digitalne kompozicije, te uvo\xc4\x91enje kompjuterski generiranog "virtualnog" krajobraza._NEWLINE_Cilj snimaka s efektom bullet time u filmu The Matrix bio je da se kreativno ilustriraju vrste doga\xc4\x91aja u kojima je va\xc5\xbeniji um od doga\xc4\x91aja uhva\xc4\x87enih "virtualnom kamerom". Me\xc4\x91utim, originalni tehni\xc4\x8dki pristup bio je fizi\xc4\x8dki ograni\xc4\x8den unaprijed odre\xc4\x91enim perspektivama, te dobiveni efekt samo nagovje\xc5\xa1\xc4\x87uje mogu\xc4\x87nosti prave virtualne kamere._NEWLINE_Evolucija koncepta fotogrametrijske pozadine i pozadine koja se temelji na slikama, koja je kompjutorski generirana, snimkama s efektom bullet time pripremila je teren za kasnije inovacije u nastavcima The Matrix Reloaded and The Matrix Revolutions. Virtualna kinematografija (kompjuterski generirani likovi, lokacije i doga\xc4\x91aji) i tzv. proces universal capture s visokom rezolucijom (npr. umno\xc5\xbeavanje agenta Smitha) u potpunosti su zamijenili upotrebu niza fotoaparata, \xc4\x8dime su se pribli\xc5\xbeili stvaranju "virtualne kamere"._NEWLINE_Kompanija Manex Visual Effects koristila je klaster za UNIX-u sli\xc4\x8dne operacijske sustave FreeBSD da stvori mnoge vizualne efekte filma.\n_START_SECTION_\nPremijera filma\n_START_PARAGRAPH_\nThe Matrix je premijerno prikazan 31. o\xc5\xbeujka 1999. Zaradio je 171 milijun dolara u Sjevernoj Americi i vi\xc5\xa1e od 292 milijuna na inozemnim kinoblagajnama, sveukupno 463 milijuna u svijetu, a kasnije je izdanje na DVD-u postalo prvo prodano u vi\xc5\xa1e od 3 milijuna primjeraka u SAD-u i na Blu-ray-u 14. listopada 2008._NEWLINE_Film je tako\xc4\x91er iza\xc5\xa1ao samostalno na desetogodi\xc5\xa1njicu izdanja Blu-raya u formatu Digibook 31. o\xc5\xbeujka 2009., to\xc4\x8dno 10 dana nakon \xc5\xa1to je film premijerno prikazan u kinodvoranama.\n_START_SECTION_\nKritike\n_START_PARAGRAPH_\nFilm je dobio pozitivne recenzije od ve\xc4\x87ine kriti\xc4\x8dara, i smatra se jednim od najve\xc4\x87ih znanstvenofantasti\xc4\x8dnih filmova svih vremena. Na portalu Rotten Tomatoes slo\xc5\xbeili se se da film predstavlja "genijalnu" mje\xc5\xa1avinu hongkon\xc5\xa1kih akcijskih filmova, inovativnih vizualnih efektata i ma\xc5\xa1tovite vizije. Rotten Tomatoes je izvjestio da je 87% kriti\xc4\x8dara dalo pozitivne recenzije, s prosje\xc4\x8dnom ocjenom od 7.4/10, koja se temelji na uzorku od 129 recenzija. Na portalu Metacritic, koji daje prosje\xc4\x8dnu ocjenu od 100 recenzija mainstream kriti\xc4\x8dara, film je dobio prosje\xc4\x8dnu ocjenu od 73 nakon izlaska na DVD-u, na temelju 35 recenzija._NEWLINE_Philip Strick je komentirao u \xc4\x8dasopisu Sight & Sound: "ako Wachowski tvrde da nema originalnosti u poruci, onda su nevjerojatni inovatori metode", hvale\xc4\x87i detalje u filmu i njegove "jasne i nevjerojatne slike". Roger Ebert je pohvalio vizualni dio filma i premisu, ali mu se nije svidjela usredoto\xc4\x8denost na nepotrebnoj akciji. Sli\xc4\x8dno tome, \xc4\x8dasopis Time Out je pohvalio "zabavno genijalne" promjene izme\xc4\x91u dviju realnosti, "privla\xc4\x8dno neobi\xc4\x8dnu" glumu Huga Weavinga, te kinematografiju i dizajn, ali je zaklju\xc4\x8dio: "obe\xc4\x87avaju\xc4\x87a premisa se redovito trati kako se film pretvara u po\xc5\xa1teni akcijski film ... ipak jo\xc5\xa1 jedan komad izvrsne preduga\xc4\x8dke konceptualne besmislice". Ostali recenzenti su kritizirali relativno slab smisao za humor i samozadovoljstvo filma._NEWLINE_Ameri\xc4\x8dki filmski institut je 2001. The Matrix smjestio na 66. mjesto liste "AFI\'s 100 Years... 100 Thrills" list.  Entertainment Weekly je 2007. nazvao The Matrix najboljim znanstvenofantasti\xc4\x8dnim medijem u zadnjih 25 godina. Film je tako\xc4\x91er na broju 39. na Empireovoj listi "The 500 Greatest Movies of All Time." The Matrix je progla\xc5\xa1en \xc4\x8detvrtim najboljim SF filmom na listi iz 2011. Best in Film: The Greatest Movies of Our Time, koji se temelji na anketi koju provode ABC i \xc4\x8dasopis People._NEWLINE_Nekoliko je tvoraca znanstvene fantastike komentiralo film. Pisac William Gibson, klju\xc4\x8dna pojava u cyberpunk fikciji, nazvao je film "bezazlenim veseljem koje dugo nije do\xc5\xbeivio" te izjavio: "Neo je moj najdra\xc5\xbei znanstvenofantasti\xc4\x8dni junak ikada, apsolutno". Joss Whedon je nazvao film "svojim brojem jedan" i pohvalio njegovo pripovijedanje, strukturu i dubinu, zaklju\xc4\x8div\xc5\xa1i: "Funkcionira na bilo kojoj razini na koju ga \xc5\xbeelite dovesti." Filma\xc5\xa1 Darren Aronofsky je komentirao: "Iza\xc5\xa1ao sam nakon filma ... i mislio sam \'Koju vrstu znanstvenofantasti\xc4\x8dnog filma ljudi sad mogu napraviti?\' Wachowski su u biti uzeli sve velike SF ideje 20. stolje\xc4\x87a i napravili od njih najukusniji sendvi\xc4\x8d popularne kulture koji su svi na planetu pro\xc5\xbedrli". Redatelj M. Night Shyamalan je pohvalio strast Wachowskih za film, rekav\xc5\xa1i: "Bez obzira na to \xc5\xa1to mislite o The Matrix, svaka snimka je ovdje zbog strasti koju imaju! Mo\xc5\xbeete vidjeti da su uspjeli!"\n_START_SECTION_\nOstav\xc5\xa1tina\n_START_PARAGRAPH_\nThe Matrix je sna\xc5\xbeno utjecao na snimanje akcijskih filmova u Hollywoodu. Postavio je novi standard za filmske scene borbi time \xc5\xa1to su za nj anga\xc5\xbeirali poznate koreografe borbi (kao \xc5\xa1to je Yuen Woo-ping) iz hongkon\xc5\xa1kih akcijskih filmova, dobro poznatih po svojoj produkciji borila\xc4\x8dkih filmova. Uspjeh filma The Matrix je postavio pred koreografe i njihove tehnike visoke zahtjeve ostalih filma\xc5\xa1a koji su htjeli sli\xc4\x8dne borbe; npr. wire fu (podkategorija kung fu filmova u kojima kaskaderi izvode radnje pomo\xc4\x87u \xc5\xbeica) koji je bio iskori\xc5\xa1ten u filmu X-Men (2000.), a brat Yuena Woo-pinga, Yuen Cheung-Yan, bio je koreograf filma Daredevil (2003.)._NEWLINE_Filmove karakterizira puno usporenog kretanja, kamere koje se okre\xc4\x87u, \xc4\x8desto kori\xc5\xa1tenje efekta bullet time, u kojem se lik zamrzne ili usporava dok se kamera okre\xc4\x87e oko njega. Sposobnost da se uspori vrijeme dovoljno da se razazna kretanje metaka iskori\xc5\xa1tena je kao centralni mehanizam nekoliko videoigara, uklju\xc4\x8duju\xc4\x87i Max Payne, u kojoj se izri\xc4\x8dito upu\xc4\x87uje kao na "bullet time" (iako je igra oti\xc5\xa1la u produkciju prije nego \xc5\xa1to je film prikazan). Karakteristi\xc4\x8dni specijalni efekti filma tako\xc4\x91er su nebrojeno puta bili parodirani, npr. u komedijama kao \xc5\xa1to su Scary Movie, Deuce Bigalow: Male Gigolo, Shrek i Kung Pow! Enter the Fist; u animiranim serijama kao \xc5\xa1to su Simpsoni, Fairly Oddparents i Family Guy; u serijama ku\xc4\x87nih videa kao \xc5\xa1to je FLCL; te u videoigrama kao \xc5\xa1to je Conker\'s Bad Fur Day, zajedno s razra\xc4\x91enijom parodijom Marx Reloaded, u kojoj je sredi\xc5\xa1nji odnos izme\xc4\x91u Nea i Morpheusa prikazan kao izmi\xc5\xa1ljeni susret izme\xc4\x91u Karla Marxa i Lava Trockija.\n_START_SECTION_\nFran\xc5\xa1iza\n_START_PARAGRAPH_\nMainstream uspjeh filma doveo je do stvaranja dvaju nastavaka, The Matrix Reloaded i The Matrix Revolutions. Oba su bila snimljena simultano tijekom jednog snimanja i prikazana u dva dijela 2003.g. Uvodnu pri\xc4\x8du iz prvog dijela nastavlja pri\xc4\x8da o predstoje\xc4\x87em napadu vojske strojeva na grad ljudi Zion. Neo tako\xc4\x91er saznaje vi\xc5\xa1e o povijesti Matrice, svojoj ulozi kao Izabranog i o proro\xc4\x8danstvu koje \xc4\x87e okon\xc4\x8dati rat. Nastavci imaju du\xc5\xbee i ambicioznije akcijske scene, kao i pobolj\xc5\xa1anja efekta bullet time i drugih vizualnih efekata.'